runetrust/blame-folketinget-dk huggingface dataset:
Trine Pertou Mach (EL), 2024-05-31:
Jeg er nødt til lige at spørge ordføreren, hvordan ordføreren vil beskrive det, der var før den 7. oktober 2023.
Var det frihed og lige rettigheder?
Der er ikke nogen palæstinensisk stat, og ordførerens parti ønsker heller ikke at bakke op om en dansk anerkendelse af en sådan.
Hvordan var situationen før den 7. oktober?
Altså verdenshistorien og historien i Mellemøsten startede ikke på den dato.
Det er rigtigt, at der startede et nyt kapitel, som jeg tror udenrigsministeren har udtrykt det.
Men anerkender ordføreren, at der før det fandt en besættelse sted, og at de palæstinensiske områder ikke er frie og ikke har deres egen stat og egen myndighed?
Mikkel Bjørn (DF), 2024-05-31:
Ja, det er korrekt, er der også var konflikt i området før den 7. oktober 2023
, men det, at Enhedslisten og andre partier har haft, ja, hvad er det, to-tre forespørgselsdebatter og fire-fem forslag i salen, der alle sammen har handlet om den her konflikt, siden den 7. oktober, har jo afsæt i terrorangrebet den 7. oktober.
Og det er for os fuldstændig absurd, at man bruger så mange kræfter og så meget energi på at signalere fordømmelse af Israel og samtidig bruger så lidt energi på at fordømme Hamas og det terrorangreb, der blev begået den 7. oktober.
Dan Jørgensen (S), 2024-05-31:
Tak for det.
Og tak for en god debat, gode bemærkninger og spørgsmål.
Jeg vil gerne gentage regeringens store bekymring over den humanitære situation og den hastigt voksende sultkatastrofe i Gaza.
Det er hævet over enhver tvivl, at der er akut brug for, at der hurtigst muligt kommer mere nødhjælp ind til den sultende befolkning.
Den stærkt begrænsede humanitære adgang og den skrøbelige sikkerhedssituation for civile og nødhjælpsarbejdere er helt afgørende faktorer, som fortsat gør det endog meget vanskeligt at adressere den kritiske fødevareusikkerhed.
Der mangler, kort sagt, på det humanitære område for det første langt mere humanitær adgang, for det andet en humanitær våbenhvile og for det tredje sikkerhed for både civilbefolkningen og de humanitære aktører.
Jeg har i dagens debat fremhævet, hvilke skridt regeringen bilateralt og i regi af EU og FN har taget for at forbedre den humanitære situation og afhjælpe sultkatastrofen.
Samtidig støtter vi FN og andre tilstedeværende humanitære organisationer med det livreddende hjælpearbejde, og vi vil løbende tage stilling til behovet for yderligere humanitær støtte.
Benny Engelbrecht (S), 2024-05-31:
Tak for ordet.
Indledningsvis skal jeg sige, at jeg tager denne ordførertale på vegne af vores gruppeformand, hr. Leif Lahn Jensen.
Der har været et godt og grundigt forarbejde, dels i Præsidiet, dels i Udvalget for Forretningsordenen, i forhold til at gennemføre de forslag, som lægges til grund i dette beslutningsforslag.
Det handler for det første om at sammenlægge Underudvalget under Udvalget for Forretningsordenen og Granskningsudvalget.
Det er to udvalg, som har ret ensartede strukturer.
Det er et forslag, som giver rigtig god mening.
For det andet handler det så også om at give en mere fleksibel adgang til at udskifte medlemmer i det pågældende udvalg.
Og ikke mindst er der så det, som jeg som forhenværende tingsekretær sætter stor pris på, nemlig at man også udvider antallet af tingsekretærer med en enkelt.
Det tror jeg ikke blot at de fire nuværende tingsekretærer, men også medlemmerne af Præsidiet vil sætte stor pris på, nemlig at der bliver en ekstra hånd til at løfte arbejdsopgaven med at lede møderne her i Folketingssalen.
Det er et stort stykke arbejde.
Især er det, og det kan jeg vist roligt sige uden at skulle henvende mig direkte til formandsstolen, et stort stykke arbejde i en tid som her op imod grundlovsdag, hvor vi helt erfaringsmæssigt har nogle meget, meget lange debatter og til tider også nogle helt utrolig lange dage, så det, at man har nogle flere arbejdende, er godt.
Så alt i alt vil jeg sige: Det er gode, fornuftige forslag, som jeg også kan forstå at der er en bred opbakning til, og derfor kommer Socialdemokratiet i sagens natur også til at stemme for dette udmærkede arbejde.
Sigurd Agersnap (SF), 2024-05-31:
Jeg skal også gøre det kort.
Vi mener i SF, at det er gode ændringer til Folketingets forretningsorden.
Vi mener, at det er fornuftigt med flere mødedage.
Vi mener også, det er fornuftigt at kigge på en længere behandlingstid fra fremsættelsen til førstebehandlingen, hvilket giver Folketinget bedre muligheder for at gennemgå forslag.
Er det her behandlingen af B 210?
Nå, det er det næste forslag – okay.
B 210 handler vel om Granskningsudvalget, men vi kan i hvert fald støtte det her, og vi kan også støtte det næste forslag, og så går jeg ned og kigger på det.
Mikkel Bjørn (DF), 2024-05-31:
Hovedårsagen til sultkatastrofen i Gaza er Hamas og det bestialske terrorangreb, de udførte mod Israel den 7. oktober 2023.
Når vi kan se, at Hamas konfiskerer nødhjælp, der skulle være gået til civilbefolkningen – den regering, som burde repræsentere den befolkning, som de selv udsulter – så er det jo dem, der bærer ansvaret for, at deres civilbefolkning lider.
Det synes vi selvfølgelig i Dansk Folkeparti er dybt frygteligt, og vi havde da ønsket, at Hamas i stedet for at begå terrorangreb mod Israel havde været optaget af at sikre sin egen civilbefolkning og at lægge våbnene og frigive gidslerne, sådan at der kunne blive fred med Israel, så lastbilerne og nødhjælpen kunne komme ind.
Men det er jo desværre ikke tilfældet, og det er meget beklageligt og ærgerligt.
Pernille Vermund (LA), 2024-05-31:
Til det første spørgsmål vil jeg svare: Krigens love gælder altid og for alle.
Til det andet vil jeg svare, at jeg kan konstatere, at UNRWA har besluttet at fyre medarbejdere.
Man har besluttet at sætte nogle processer i gang.
Spørgsmålet er, om man ville gøre det, hvis man havde fuldstændig styr på tropperne og helt rent mel i posen.
Jeg er ikke i tvivl om, at der også fremover vil være problemer i forhold til palæstinensere, som har en sympati for Hamas, og som jo også er en del af de organisationer, vi ser.
Jeg ved jo også, at ordførerens eget parti har været med til at støtte en organisation, som bidrager til terror, som formentlig ikke har gjort det med åbne øjne, men som efterfølgende jo nok er blevet taget lidt med bukserne nede.
Trine Pertou Mach (EL), 2024-05-31:
Tak for ordet, og tak for talen.
Jeg skal lige forstå, om ordføreren og ordførerens parti anerkender, at den sultkatastrofe, der er i Gaza, i høj grad skyldes, at Israel ikke lader nødhjælpen komme ind over grænserne, hvad internationale organisationer, FN, EU's udenrigsordfører og en lang række andre, inklusive vores egen regering, faktisk påpeger er hovedårsagen til, at nødhjælpen ikke kan komme ind.
Pernille Vermund (LA), 2024-05-31:
Trods alt.
Tak for ordet.
Siden den 7. oktober har vi været vidne til en situation i Mellemøsten, som startede ganske forfærdeligt med Hamas' bestialske terrorangreb i Israel, og siden hen en konflikt, der kun synes at blive stadig mere intens og tragisk.
Det er triste skæbner både i Israel og i Gaza, og i øjeblikket ser vi en stigende desperation hos den palæstinensiske befolkning, som både skyldes de voldsomme angreb og manglen på basalt set alt: sikkerhed, sundhed, tag over hovedet, medicin, mad og rent drikkevand.
Det er vigtigt for mig at understrege, at vi i Liberal Alliance ser med bekymring på situationen for den palæstinensiske befolkning, og det bekymrer os især, hvad det kommer til at betyde for den fremtidige situation i Mellemøsten, hvor udgangspunktet for brobygning mellem Israel og de omkringliggende stater mildest talt er forværret.
Som del af det internationale samfund har Danmark såvel som Israel pligt til at sætte ind, når befolkninger risikerer sult og hungersnød.
Derfor er det selvfølgelig vigtigt, at vi forholder os til, hvordan vi på bedst mulig vis håndterer den tiltagende hungersnød i Gaza.
Vi mener dog samtidig, at det er et prekært spørgsmål, og at nødhjælpens veje ind til Gazas befolkning er en svær balancegang at gå.
Mange faktorer komplicerer situationen.
Det tærer på tilliden til, at UNRWA kan levere humanitær hjælp som en neutral aktør.
Det gør det alt andet lige sværere for nødhjælpen at nå frem.
Men den eneste måde at afhjælpe hungersnød på er at få leveret tilstrækkeligt med mad og nødhjælp til befolkningen, og det er en bunden opgave.
Vi skal ikke lægge skjul på, at det er Israels ansvar at sikre forsyninger af fødevarer og drikkevand, og at Israel må gøre mere for at øge omfanget af nødhjælp.
I den sammenhæng mener vi også, at det kan give mening at bringe andre hjælpeorganisationer i spil, og USA spiller som altid en afgørende rolle.
Tak til USA for at påtage sig det ansvar.
Men vi er også nødt til at have forståelse for behovet for, at det sker på en forsvarlig måde, hvor der er kontrol med, hvad der krydser grænsen til Gaza.
Derfor er det Liberal Alliances indstilling, at vi hele tiden må huske, at vi bevæger os på en hårfin balance, hvor der er mange hensyn og skæbner at have tanke på.
Tak for ordet.
Trine Pertou Mach (EL), 2024-05-31:
Tak, og tak til ordføreren for talen.
Med hensyn til den balance, som ordføreren rundede af med at sige at man skulle forstå, er jeg ikke uenig; man skal ramme balancerne.
Vi er jo fuldstændig enige om den massive, totale og indiskutable fordømmelse af terrorangrebet og gidseltagningen af civile israelere, som vel efterhånden på niende måned sidder fanget.
Kan ordføreren på samme måde og med lige så stor tyngde skabe den balance ved at sige, at man, set gennem de samme briller, konsekvent og konsistent fordømmer krigshandlinger og det at bruge sult som våben mod den civile befolkning i Gaza?
Pernille Vermund (LA), 2024-05-31:
Der er ikke nogen tvivl om, at det er en katastrofe, der udfolder sig i øjeblikket,
Det er klart, at sult er en konsekvens af, at nødhjælpen har svært ved at komme ind.
Men når vi ser, at der i den nødhjælp, som skal ind, bl.a. smugles våben, og når vi ser, at i hvert fald en af de organisationer, som har haft ansvar for at levere nødhjælp, har været en del af terrorangrebet og også har folk, som støtter Hamas, komplicerer det sagen.
Derfor er den her balance jo hårfin.
Jeg kan godt forstå, at man som israeler har fokus på at få gidslerne løsladt, og det kræver jo, at man får fat i Hamas, som gemmer sig blandt civile, og som gemmer sig blandt palæstinensere.
Det er jo der, hvad skal man sige, skoen trykker.
Det er jo der, problemet ligger.
Helle Bonnesen (KF), 2024-05-31:
Tak for ordet.
Jeg vil gerne takke Enhedslisten for at rette den her forespørgsel til ministeren.
Den 7. oktober 2023 angreb Hamas Israel, og på den baggrund er krigen eskaleret med mange civile ofre i Palæstina og i Israel lige siden.
Ligesom fru Charlotte Munch har jeg også haft muligheden for at tage til Israel.
Det her besøg går tilbage til februar, hvor jeg mødte Elias familie.
Elia blev taget som gidsel under starten på krigen den 7. oktober.
Elia er en af de heldige, der er blevet befriet og er kommet tilbage til Israel – kun for at finde ud af, at hendes mand er dræbt og hendes bror stadig væk er tilbageholdt og i dag har en ukendt skæbne.
Der er mange skæbner i den her krig, og her i salen har vi diskuteret det et utal af gange.
Vi har været uenige om ulandsbistand.
Vi har været uenige om, hvorvidt Palæstina skal anerkendes som stat nu eller som led i en tostatsløsning.
Vi har været uenige om, hvorvidt økonomiske sanktioner mod Israel, herunder på bosættelsesområderne, er konstruktivt eller det modsatte.
Vi har været uenige om, hvorvidt besættelser af universiteter giver mening.
Vi har været uenige om, i hvilken udstrækning Palæstina er styret af Hamas, og hvorvidt Hamas vil få magten ved selvstændige valg.
Vi har haft rigtig mange debatter, men vi har grundlæggende været enige om, at humanitær hjælp, herunder fødevarer, har været af allerstørste nødvendighed.
Det er en grundlæggende næstekærlig handling.
Alle i salen her ønsker at bidrage med humanitær hjælp.
Fra oppositionens side har vi kunnet følge med i initiativerne, senest de 100 mio. kr., der blev givet i april.
Det er også indtrykket, at der bliver lagt et massivt diplomatisk pres på Israel for at lempe adgangen til Gaza, og at der sker et indgående arbejde i både EU og FN for at afhjælpe sultkatastrofen.
Så derfor tak til Enhedslisten for at give ministeren, som helt naturligt sidder i orkanens øje, mulighed for her i dag at gøre status på initiativerne og forsikre os om, at det danske initiativ fortsat er massivt.
Tak for ordet.
Mikkel Bjørn (DF), 2024-05-31:
Enhedslisten og andre partier i Folketinget har over de seneste måneder udfoldet en disproportional interesse for situationen i Gaza.
Mens Enhedslisten og kompagni ikke har været optaget af de 1.200 israelere, der mistede livet som følge af Hamas terrorangreb den 7. oktober 2023, er man utrolig optaget af, at den civilbefolkning, der selv har stemt på og støttet Hamas op til terrorangrebet den 7. oktober 2023, ikke lider nød.
Det er en støtte, der i øvrigt ikke er blevet mindre siden terrorangrebet.
Tværtimod voksede Hamas' opbakning på den palæstinensiske Vestbred efter det bestialske terrorangreb på Israel med massevoldtægter, massedrab, maltraktering af lig og bortførelser og nye voldtægter og drab på civile israelere.
Det er selvfølgelig aldrig rart at se på mennesker, der lider, og det har omkostninger for civilbefolkningen, når der bliver ført krig.
Dansk Folkeparti bakker stadig fuldt og helt op om Israels legitime ret til at forsvare sig selv mod Hamas, der jo er det parti, der styrer Gaza.
Det er udmærket, at USA har fået etableret en anløbsbro, der kan føre nødhjælp ind i Gaza.
Broen er så midlertidigt gået i stykker og overført til reparation i, ja, såmænd Israel, hvilket vil sige, at Israel jo også gør, hvad man kan for at undgå civile ofre.
Det har Israel i øvrigt altid gjort, hvor det overhovedet har været muligt.
Dermed også sagt, at vi i Dansk Folkeparti ikke ser nogen grund til overhovedet at bringe hverken FN eller EU eller Udenrigsministeriet eller andre i spil over for Israel.
Israel fører en legitim forsvarskrig rettet mod det Hamasstyrede Gaza, og vi har tiltro til, at man gør, hvad man kan for at undgå, at civilbefolkningen lider.
Tak for ordet.
»Folketinget fordømmer på det kraftigste Hamas' fortsatte terroraktiviteter og angreb mod Israel og anerkender de alvorlige konsekvenser, disse handlinger har, for både den israelske og palæstinensiske civilbefolkning.
Folketinget konstaterer, at Hamas' brug af civile områder i Gaza til militære formål ikke alene strider mod internationale humanitære love, men også direkte bidrager til den humanitære krise og den akutte fødevaremangel i området.
Folketinget opfordrer til øjeblikkelig og betingelsesløs frigivelse af alle gidsler holdt af Hamas, ligesom Folketinget støtter internationale bestræbelser på at opnå en retfærdig og varig fred i regionen.«
Trine Pertou Mach (EL), 2024-05-31:
Det sidste er jeg ikke sikker på jeg forstår hvad ordføreren mener med.
For betyder det så, at krigens love kun gælder nogle gange?
Eller betyder det, at de gælder for alle parter og til alle tider uanset vanskeligheder?
Det er mit ene spørgsmål.
Det andet spørgsmål er: Vil ordføreren ikke bekræfte, at der med de undersøgelser, der indtil videre er lavet af UNRWA i forhold til de til stadighed verserende udokumenterede påstande om, at UNRWA skulle have været involveret den 7. oktober 2023, faktisk ikke er kommet beviser for det, men at de undersøgelser, der er lavet indtil nu, tværtimod faktisk har afdækket, at der i høj grad er styr på processerne, og at det ikke er UNRWA, der har været involveret i det angreb, der foregik den 7. oktober?
Henrik Frandsen (M), 2024-05-31:
Tak for ordet, formand.
Det går så hurtigt, at man næsten ikke kan nå at følge med.
I Moderaterne støtter vi også forslaget.
Det giver god mening at sammenlægge Underudvalget under Udvalget for Forretningsordenen og Granskningsudvalget.
Det giver også god mening at gøre det nemmere at udskifte i Granskningsudvalget, i forhold til at det har været temmelig kompliceret før, og en ekstra tingsekretær kan vi også bakke op om.
Så Moderaterne støtter B 209.
Samira Nawa (RV), 2024-05-31:
Der er vist opstået lidt forvirring om, hvad det er for et punkt, vi behandler, men jeg tror faktisk, at det er hr. Sigurd Agersnap, der har helt ret i, at det handler om tidsrammen.
Radikale Venstre støtter op om det her forslag og støtter også op om det næste, men det kan jeg jo sige lige om lidt igen.
Sigurd Agersnap (SF), 2024-05-31:
Tak for ordet, formand.
I SF støtter vi sammenlægningen af udvalg.
Vi mener også, at man, som det ligger i forslaget, bør kigge på suppleringsmulighederne, og derfor støtter vi det samlede forslag.
Ole Birk Olesen (LA), 2024-05-31:
Jeg håber, at jeg den her gang kan sige, at det gør vi, bl.a. fordi der er kommet gode argumenter fra Venstre og Socialdemokratiet.
Men vi stemmer for.
Henrik Frandsen (M), 2024-05-31:
Tak for ordet, formand.
Jeg skal ikke gentage min tidligere afholdte ordførertale.
Jeg vil blot lave en lille ændring, nemlig at Moderaterne selvfølgelig støtter B 210.
Trine Pertou Mach (EL), 2024-05-31:
Tak for ordet, og tak for debatten, og ikke mindst tak for det gode samarbejde i Udvalget for Forretningsordenen om det her.
Det er jo noget, der også har været diskuteret dér, altså hele pakken med, hvordan vi organiserer Folketingets virke bedre.
Vi bakker fuldt op om den her sammenlægning i Enhedslisten og vil jo bare ved samme lejlighed understrege, at det, at Granskningsudvalget jo blandt mange er et vigtigt redskab for Folketinget til at føre kontrol med regeringen, bliver der jo ikke ændret ved med den her ændring, hvis der var nogen, der skulle tro, at det var det, der var tilfældet.
Så det er med vores fulde opbakning, at vi støtter det.
Samira Nawa (RV), 2024-05-31:
Jeg vil også sige tak for det gode samarbejde i Udvalget for Forretningsordenen om, hvordan vi får organiseret folketingsarbejdet bedre.
Radikale Venstre bakker også op om sammenlægningen af Underudvalget under Udvalget for Forretningsordenen og Granskningsudvalget, og vi er rigtig glade for fortsat at kunne have et stærkt Granskningsudvalg.
Det er der behov for.
Så ligesom den foregående ordfører fra Enhedslisten vil jeg også bare herfra understrege, at det ikke er en svækkelse af Granskningsudvalget som instrument.
Vi kan også se en fordel i en mere fleksibel indsupplering i de to udvalg, om end det også er vigtigt at fastholde en vis kontinuitet.
Men den model, vi er kommet frem til her, er rigtig god, så alt i alt bakker vi op.
Benny Engelbrecht (S), 2024-05-31:
Tak for ordet.
Jeg skal viderebringe følgende på vegne af Socialdemokratiets retsordfører, hr. Bjørn Brandenborg, og det skal gøres helt kort: Det skal understreges, at ombudsmandsinstitutionen er en vigtig institution i vores demokrati
både for os alle som borgere og for os som politikere her i Folketinget.
Ombudsmanden udgiver jo sin beretning en gang om året, og den giver et overblik over, hvad institutionen har foretaget sig i det forgangne år.
Vi sætter pris på de beretninger, vi får fra Ombudsmanden, og jeg skal på vegne af alle partier i Retsudvalget sige, at vi også tager den her beretning til efterretning.
Tak for ordet.
Sigurd Agersnap (SF), 2024-05-31:
Jo, det bekymrer mig i det omfang, det er tilfældet.
Altså, det, at nogle har kaldt på intifada, mener jeg er helt historieløst og heller ikke acceptabelt.
Jeg tror sådan rent personligt, at det, der sker i den her konflikt, og det, der sker til de demonstrationer, er, at hvis man tager afstand fra begge parter, lyder det, som om man ikke mener afstandstagen fra en af parterne lige så alvorligt. Jeg mener, at det er et kæmpeproblem for hele debatten, at der ikke kan være fælles folkelige demonstrationer, hvor man tager fuldstændig afstand fra begge sider, men at det i stedet bliver sådan, at man vælger side.
Det er jo ikke sådan, at fordi jeg tager afstand fra Hamas, bliver min kritik af Israels handlinger mindre.
Altså, det er den helt samme kritik.
Jeg tror, at det er den misforståelse, som den brede del af demonstrationerne går med, og jeg tror ikke, at det er et udtryk for, at flere tusindvis af mennesker støtter Hamas.
Lars Christian Lilleholt (V), 2024-05-31:
Tak for det, formand.
Og jeg kan meddele, at Venstre også støtter det her forslag, og det skal jeg i øvrigt meddele at Det Konservative Folkeparti også gør.
Trine Pertou Mach (EL), 2024-05-31:
Jeg tror, at jeg over for dem, der måtte forvilde sig ind på Folketingets tv-kanal, vil bekræfte, at det er fredag den 31. maj 2024, og at vi er i færd med at behandle B 209.
Tak for ordet.
Enhedslisten er fuldstændig enig i det, der ligger i det her beslutningsforslag, som jo grundlæggende handler om at forbedre Folketinget som institutions arbejdsvilkår og lovbehandlingen og sikre kvaliteten i den og have tilstrækkelig tid til den.
Så vi kan fuldt ud bakke op om beslutningsforslaget.
Benny Engelbrecht (S), 2024-05-31:
Jeg vil bare lige benytte lejligheden til at bekræfte, ikke blot over for ordføreren, men sådan i det hele taget, at jeg jo startede med det forkerte beslutningsforslag.
Måske skulle vi i virkeligheden have behandlet de to beslutningsforslag samlet.
Så jeg vil bare komme med opbakning til det, som ordføreren siger, og lige bekræfte, at vi selvfølgelig også støtter det, der ligger her.
Så tænker jeg, at debatten ved det næste beslutningsforslag måske kan blive endnu kortere.
Trine Pertou Mach (EL), 2024-05-31:
Det ved jeg ikke hvad jeg skal sige til, men jeg er glad for, at ordføreren bekræfter, at vi alle sammen er enige om det beslutningsforslag og også om, hvad det er for et, vi rent faktisk diskuterer.
Lars Christian Lilleholt (V), 2024-05-31:
Jeg lod mig også forvirre lidt før, som følge af at den socialdemokratiske ordfører kom til at holde en tale til et forkert beslutningsforslag.
Det her handler dybest set om at gøre folketingsarbejdet mere smidigt og om at få bedre tid til forberedelse af lovforslag, så vi nu går fra mindst 2 dage til mindst 7 dage og satser på, at det bliver 14 dage.
Det er rigtig, rigtig fornuftigt.
Det kan vi bakke hundrede procent op om.
Også i forhold til det arbejde, der er med at reducere stressniveauet og arbejdsniveauet i Folketinget, er det her et rigtig, rigtig godt forslag.
Det kan jeg kun bekræfte ordføreren i.
Trine Pertou Mach (EL), 2024-05-31:
Det har ordføreren faktisk gjort, og hvis vi bliver på fjollekontoen, er det jo godt at se, at regeringen også internt er enige om at være forvirret over, hvad det er, vi behandler her.
Men til den alvorlige side vil jeg sige, at jeg er helt enig med ordføreren, og det er faktisk godt, at ordføreren lige kommer med en bekræftelse.
For det her er jo egentlig et ret væsentligt beslutningsforslag, fordi det netop handler om, hvordan vi som Folketing forholder os til de ting, der kommer fra regeringen, og får det samspil til at køre på en måde, så den lovgivning, vi laver med virkning for vores samfund, rent faktisk er velforberedt og velgennemført.
Henrik Frandsen (M), 2024-05-31:
Jeg kan ikke garantere, at det ikke forekommer igen, og jeg er ikke fuldkommen.
Men det er jo rigtig fint at gå ind og kigge på de arbejdsgange, vi har i Folketinget, og få dem gjort mere, man kan sige folketingsmedlemsvenlige; det er vel egentlig i virkeligheden det, vi gør.
Det skal ikke ske igen.
Så vil jeg sige, at det også er moderne i de her tider at erkende, at man har begået fejl i fortiden, og så stå ved det.
Nu var det godt nok med få minutter imellem her.
Vi støtter selvfølgelig B 209.
Det tror jeg også at jeg fik sagt fra talerstolen.
Trine Pertou Mach (EL), 2024-05-31:
Selv den nære fortid kan man jo beklage ting man har gjort i.
Jeg vil bare kvittere med at sige mange tak for det gode samarbejde i Udvalget for Forretningsordenen om alt det her.
Det er jeg sikker på vi kommer til at fortsætte med at have, for der er jo stadig mange hjørner af den debat om velfungerende arbejdsvilkår og god lovbehandling.
Benny Engelbrecht (S), 2024-05-31:
Tak, formand.